
Να κλείσει ο ΧΥΤΑ Αιγείρας

Η Ένωση Προστασίας Φυσικού και Πολιτιστικού Περιβάλλοντος Κορινθιακού–Πατραϊκού κόλπου << Ο ΝΗΡΕΑΣ >> διαπίστωσε ότι στο ΧΥΤΑ Αιγείρας (Χρυσάμπελα) συντελείται ένα συνεχές οικολογικό έγκλημα. Η Διεύθυνση Περιβάλλοντος της Περιφέρειας Δυτικής Ελλάδας εντοπίζει σε έγγραφο της (αρ. πρωτ.: 220472/3670 23-11-2018) σημαντική μόλυνση του υδροφόρου ορίζοντα και στις τρεις γεωτρήσεις ελέγχου στο ΧΥΤΑ. Σε μερικές περιπτώσεις οι μετρούμενες τιμές υπερβαίνουν και πάνω από 13 φορές τα επιτρεπτά όρια. Από το χώρο αυτό διαφεύγουν, ανεξέλεγκτα, μεγάλες ποσότητες επικίνδυνων λυμάτων που καταλήγουν στο παρακείμενο ποτάμι και από εκεί στον Κορινθιακό Κόλπο. Το πανεπιστήμιο Πατρών (τμήμα υγιεινής) σε πρόσφατη ανάλυση αυτών των υγρών διατύπωσε σε έκθεσή του (α.π. 10240 4-4-2018), που κοινοποίησε σε όλους τους εμπλεκόμενους φορείς, την ύπαρξη "τερατογόνων μεταλλαξιογόνων και καρκινογόνων ουσιών" 
Σε κάθε κακοκαιρία, όπως καταγγέλλουν οι κάτοικοι, που πάνω από ένα χρόνο αγωνίζονται ενάντια στη ρύπανση αυτή, μεγάλες ποσότητες διασταλλαγμάτων ξεφεύγουν από τη δεξαμενή υπερχείλισης στο ποτάμι. Ο ΧΥΤΑ, από το Δεκέμβριο του 2014, λειτουργεί χωρίς άδεια, δεχόμενος καθημερινά απορρίμματα όλου του Δήμου Αιγιάλειας, ποσότητα δηλαδή τετραπλάσια του αρχικού του σχεδιασμού. Με βάση ογκομέτρηση που πραγματοποίησαν οι κάτοικοι το καλοκαίρι του 2018, το κύτταρο αυτό έχει δεχθεί περισσότερα από 300.000 κυβικά μέτρα απορρίμματα, όταν οι προδιαγραφές του ήταν για 137.400 κυβικά! Το κύτταρο σήμερα υπερφορτωμένο και χωρίς τα στοιχειώδη μέτρα στήριξης κινδυνεύει με κατάρρευση. Πριν από 10 ημέρες (11-1-2019) σημειώθηκε μια πολύ μεγάλη κατολίσθηση στο χώρο αυτό, καταδεικνύο- ντας τον κίνδυνο που καιροφυλακτεί σε κάθε έντονη βροχόπτωση.
[bookmark: _GoBack]Καμία σκοπιμότητα δε δικαιολογεί την άρνηση της Περιφέρειας Δυτικής Ελλάδος και της Κυβέρνησης να δώσουν τέλος σε ένα συντελούμενο έγκλημα σε βάρος της Υγείας των κάτοικων και του Περιβάλλοντος. Η Ένωση Προστασίας Φυσικού και Πολιτιστικού περιβάλλοντος Κορινθιακού–Πατραϊκού κόλπου <<Ο ΝΗΡΕΑΣ>> συμπαρατάσσεται με τους αγωνιζόμενους κατοίκους της περιοχής. Προσυπογράφει το δίκαιο αίτημά τους για οριστικό κλείσιμο του ΧΥΤΑ Αιγείρας και τη λήψη πρόσθετων μέτρων περιορισμού της τεράστιας ρύπανσης του περιβάλλοντος. Είναι απαράδεκτο στην εποχή μας να γίνεται διαχείριση απορριμμάτων με τέτοιο τρόπο και τέτοιες τριτοκοσμικές συνθήκες .
Τόσο η Περιφέρεια Δυτικής Ελλάδας όσο και το αρμόδιο Υπουργείο είναι υπεύθυνοι να σταματήσουν εδώ και τώρα το συντελούμενο έγκλημα αποτρέποντας κάθε μεθόδευση συνέχισής του. 
Χαιρετίζουμε την απόφαση του Μονομελούς Πρωτοδικείου Αιγιάλειας -μετά την αίτηση ασφαλιστικών μέτρων που κατέθεσε η επιτροπή αγώνα των κάτοικων στις 9/1/2019- που εξέδωσε σήμερα 22/1/2019 προσωρινή διαταγή αναστολής των λειτουργιών του ΧΥΤΑ Αιγείρας μέχρι και την εκδίκαση των ασφαλιστικών μέτρων στις 12/2/2019.

